شەفەق نیوز/ هێزیگ ئەمنی تایبەت، وینەی ڤلادیمێر پوتین سەرۆک رووسیا لاورد، دۊای چەن ساعەتیگ لە دانانی نزیک بارەگای عەسایب ئەهل حەق لە ناوچەی جادریە لە بەغداد پایتەخت.
پەیامنێر ئاژانس شەفەق نيوز وت: وەرجەیە وینەی پوتین لە ناوچەی جادریە، نزیک بارەگای عەسایب ئەهل حەق دانریا، و لەقەی وینەگە وەزوان ئینگلیزی نۊسیاگە: We Support Russia ، (ئیمە پشتگیری رووسیا کەیمن)، و لەخوارییش نۊسیاگە: (برادەرەیل سەرۆک).
دۊای هەڵوەسان تابلۆەگە، هێزیگ ئەمنی سەروە لیوای سەرۆکایەتی کۆمار- فەوج پیادەی یەکەم، و هێزیگتر لەلایەن عەسایب لەو شۊنە گردەو بۊن.
